สังคมข่าวหุ้น
จับตาผลประชุมเฟดวันนี้ หากเซอร์ไพรส์ ขึ้นแค่ 0.5% ดัชนีวิ่งแรง งานนี้กลุ่มธนาคารพาณิชย์รับประโยชน์มากสุด
จับตาผลประชุมเฟดวันนี้ หากเซอร์ไพรส์ ขึ้นแค่ 0.5% ดัชนีวิ่งแรง งานนี้กลุ่มธนาคารพาณิชย์รับประโยชน์มากสุด
16 มิ.ย. 2565

ลุ้นรีบาวด์
จับตาผลประชุมเฟดวันนี้ หากเซอร์ไพรส์ ขึ้นแค่ 0.5% ดัชนีวิ่งแรง งานนี้กลุ่มธนาคารพาณิชย์รับประโยชน์มากสุด กนง.เตรียมปรับขึ้นดอกปีนี้ 2 ครั้ง ดันส่วนต่างดอกเบี้ยพุ่ง งบทั้งปีออกมาสวย ส่วนค่าบาทอ่อนค่าลงเรื่อย ๆ แตะ 35 บาท หุ้นส่งออกรับไปเต็ม ๆ ขณะที่วานนี้ตลาดปิดที่ 1,593 จุด ลดลง 9.49 จุด
ค้าน “อาคม” เก็บภาษีหุ้น ตลาดหลักทรัพย์แห่งประเทศไทยออกโรงค้านคลังเก็บภาษีขายหุ้น 0.1% ของมูลค่าการขาย ยันไม่เหมาะสมกับสภาพธุรกิจปัจจุบัน เนื่องจากเป็นอัตราที่ถูกกำหนดไว้ตั้งแต่ปี 2534 เมื่อเมื่อเทียบอัตราค่าธรรมเนียมการซื้อขายหลักทรัพย์ (ค่าคอมมิชชั่น) โดยเฉลี่ยอยู่ที่ระดับประมาณ 0.5% กับอัตราภาษี 0.1% แล้วเป็นอัตราส่วน 5 : 1 เท่า ส่งผลต่อค่าใช้จ่ายของผู้ลงทุนที่สูงขึ้นเกินเท่าตัวและจะกระทบต่อสภาพคล่องและการตัดสินใจลงทุนของผู้ลงทุนทุกประเภทอย่างมีนัยสำคัญ
TEKA เหนือจองวานนี้ ตั้งเป้ารายได้อยู่ที่ 2,400-2,500 ล้านบาท ใกล้เคียงกับช่วงก่อนเกิดสถานการณ์แพร่ระบาดของโควิด-19 และเติบโตจากปีก่อนที่ทำได้ราว 1,600 ล้านบาท ซึ่งเป็นผลมาจากการทยอยรับรู้รายได้จากงานในมือ (Backlog) ที่จะส่งมอบในปีนี้ประมาณ 1,770 ล้านบาท ประกอบกับบริษัทยังมีงานใหม่ที่ได้เข้ามาในช่วงไตรมาส 1/2565 อีกราว 481 ล้านบาท รวมถึงงานโครงการใหม่ ๆ ที่เตรียมเข้ายื่นประมูลเพิ่มเติมในช่วงที่เหลือของปีอีกจำนวนมาก
วิชิต พยุหนาวีชัย กรรมการผู้จัดการ บริษัท ศรีสวัสดิ์ แคปปิตอล จำกัด (SCAP) ซึ่งเป็นบริษัทย่อยของ บมจ.ศรีสวัสดิ์ คอร์ปอเรชั่น (SAWAD) เผย การปรับโครงสร้างของ SAWAD ด้วยการให้ บมจ.เงินทุนศรีสวัสดิ์ (BFIT) ควบรวมกิจการกับ SCAP จะขอมติต่อที่ประชุมผู้ถือหุ้นในวันที่ 23 มิ.ย.นี้ คาดว่าการปรับโครงสร้างจะแล้วเสร็จในช่วงไตรมาส 3/2565
XO ราคาพุ่ง โนมูระฯ มองแนวโน้มกำไรทยอยฟื้นตัว คาดว่าไตรมาส 2/2565 จะมีกำไร 100 ล้านบาท และให้น้ำหนักกำไรครึ่งหลังปี 2565 จากคำสั่งซื้อฟื้นตัว  บริษัทยังมีโอกาสได้รับออเดอร์ใหม่ส่วนเพิ่ม จากปัญหา Huy Fong ผู้ผลิตซอสพริกรายใหญ่ในสหรัฐฯ ขาดแคลนพริกและหยุดรับออเดอร์ 5 เดือนถึง ก.ย.2565 ซึ่งปัจจุบัน XO ได้รับออเดอร์บ้างแล้วในไตรมาส 3/2565
ยังต้องลุ้น ภาสิต ลี้สกุล ประธานเจ้าหน้าที่บริหารและกรรมการ บมจ.ทีอาร์ซี คอนสตรัคชั่น (TRC) ลุ้นผลประกอบการในปี 2565 จะกลับมามีกำไรสุทธิได้หรือไม่ หลังจากช่วงไตรมาส 1/2565 ยังมีผลขาดทุนอยู่ 33 ล้านบาท และบริษัทได้ปรับลดเป้าหมายรายได้ลงเหลือใกล้เคียงกับปี 2564 ที่ 3,888.26 ล้านบาท จากเดิมที่คาดจะมีรายได้ราว 4,500-4,800 ล้านบาท
เฮียฮ้อเก็บหุ้น RS สุรชัย เชษฐโชติศักดิ์ หรือ เฮียฮ้อ ประธานเจ้าหน้าที่บริหาร บริษัท อาร์เอส จำกัด (มหาชน) ซื้อหุ้นอาร์เอส เข้าพอร์ตเพิ่มจำนวน 4 แสนหุ้น ในราคาหุ้นละ 15.20 บาท คิดเป็นมูลค่ากว่า 6 ล้านบาท ทำให้ปัจจุบัน เฮียฮ้อ ถือหุ้นอาร์เอสอยู่ 231,250,000 หุ้น สำหรับการซื้อหุ้นอาร์เอสในครั้งนี้ เป็นการสร้างความเชื่อมั่นในการเติบโตของบริษัท ภายใต้โมเดลธุรกิจ Entertainmerce ที่จะนำพาทุกธุรกิจในเครืออาร์เอส กรุ๊ป เติบโตก้าวกระโดดในทุกมิติ
ปิดการขาย ชานนท์ เรืองกฤตยา ประธานเจ้าหน้าที่บริหาร บริษัท อนันดา ดีเวลลอปเม้นท์ จำกัด (มหาชน) หรือ ANAN ปลื้ม ปิดการขายหุ้นกู้ 2 รุ่นให้แก่ผู้ลงทุนทั่วไปได้ครบตามจำนวน เต็มมูลค่าเสนอขายที่ 3,000 ล้านบาท สะท้อนความมั่นใจของผู้ลงทุนที่มีต่อบริษัทฯ ด้วยโครงการในมือที่พร้อมตอบโจทย์ทางเลือกที่อยู่อาศัยให้ผู้บริโภคได้อย่างหลากหลาย พร้อมเดินหน้าลุยโครงการใหม่ตามแผนที่วางไว้
เก็บหุ้น AIT สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงานการได้มาหุ้นของ บมจ.แอ็ดวานซ์อินฟอร์เมชั่นเทคโนโลยี (AIT) โดย ชูเกียรติ รุจนพรพจี ซึ่งเป็นการได้มา เมื่อวันที่ 18 พ.ค. 2565 จำนวนหลักทรัพย์ที่ได้มา คิดเป็น 0.0727% ของสิทธิออกเสียงทั้งหมดของกิจการ จำนวนหลักทรัพย์ภายหลังการได้มา คิดเป็น 5.0213% ของสิทธิออกเสียงทั้งหมดของกิจการ